Document ID: /roh_data/filtered/fineweb-2-filterrobots_roh.jsonl.gz/30116

La lingia da la Viafier retica tranter Tusaun e Casti è puspè averta. Tenor indicaziuns da la Viafier retica ha il stemprà da favugn fatg cupitgar ina planta sin la lingia electrica, uschia che la lingia da tren è stada interrutta il glindesdi a mezdi. Per ils passagiers èn cursads bus da remplazzament. En pli èsi vegnì cusseglià a viagiaturs per l'Engiadina da viagiar via tunnel dal Vereina.
Pervia da ferms vents crodan il glindesdi era ora ils trens dal Panorama Express tranter Cuira e Brig. Viagiaturs per Brig prendan il tren da las Viafiers federalas via Turitg.
Via tranter Axenstein e Meierhof serrada
Pervi da plantas crudadas ha il glindesdi er stuì vegnir serrada per intginas uras la via chantunala tranter Axenstein e Sursaissa Meierhof. La colliaziun sur Glion direcziun Sursaissa è dentant stada libra.
Er en autras regiuns datti impediments, là però pervi dal stemprà «Sabine».
RTR novitads 11:00